На вачах прыродалюбаў зямля быццам прачыналася. Яе абуджала дружнае птушынае шматгалоссе з пранізлівымі жураўлінымі клікамі, радаснымі спрэчкамі драздоў, звонкімі спевамі шпакоў і жаваранкаў, вітальнай песняй гусіных шнуроў з паднябесся. А чаго варты быў хвалюючы момант буслінага вяртання, калі птушка зрабіла піруэт над сваім гняздоўем і напоўніла наваколле моцным і радасным клёкатам: я вярнулася! Нездарма кажуць, што ў гэты дзень вяртаюцца сорак выраяў.